P. Hrušovský, podpredseda NR SR: (2002-04-04):
Otváram rozpravu. Do rozpravy sa hlásia dvaja páni poslanci, pán poslanec Cuper a pán poslanec Slafkovský ako navrhovateľ. Končím možnosť ďalších prihlášok do rozpravy. Pán poslanec Cuper. J. Cuper, poslanec: Vážené dámy, vážení páni, pôvodne som ani nemienil vystúpiť v rozprave k tomuto návrhu zákona, ale pán Slafkovský svojimi niektorými poznámkami vyprovokoval potrebu môjho vystúpenia. Pán kolega Slafkovský, pokiaľ ide o voľby v roku 1998, vás ubezpečujem, že nikto, tak ako Hnutie za demokratické Slovensko, nemal záujem v tomto štáte, aby voľby neprebehli demokraticky a bez akéhokoľvek podozrenia. Bol som vtedy vedúcim delegácie v Organizácii o bezpečnosti a spolupráci za tento parlament. Osobne som pozval pána Rupereza na návšteve Slovenskej republiky. Osobne dostal záväzok od predsedu vtedajšej vlády Vladimíra Mečiara, že voľby budú demokratické a že nikto zo strany Hnutia za demokratické Slovensko nemá záujem o ich manipuláciu. A nikdy sme sa ani len v zámysle takouto myšlienkou nezaoberali. A v tomto smere si dovolím povedať, že voľby boli demokratické, aj keď tu bola snaha zo strany súkromných médií a niektorých politikov zneužívať tieto súkromné médiá proti Hnutiu za demokratické Slovensko a niektorým iným politickým subjektom. A nie my sme, pán Slafkovský, vykrikovali pred Markízou, že chcú nám ukradnúť Markízu, ale, práve naopak, niektorí politici, ktorí možno dnes by sa za to aj hanbili, klamali občanov Slovenskej republiky verejne, že Mečiar chce ukradnúť im Markízu. Bol to prehľadný trik, ktorý bol, mimochodom, pán Slafkovský, urobený vtedajšou opozíciou v čase volebného moratória. Za to ste sa občanom Slovenskej republiky ani len neospravedlnili. Takže tú poznámku vašu neberiem. Pokiaľ ide o účasť Transparency International alebo ďalších iných občianskych ôk a všelijakých organizácií, ktoré nezastupovali záujmy týchto občanov, ale zastupovali záujmy úplne niekoho iného, toho, kto na voľby peniaze dal, a mal záujem na tom, aby vládna koalícia voľby vyhrala, a to sme neboli my, ale vy, pán kolega Slafkovský a vaše politické subjekty, neverím a nikdy nebudem veriť Občianskemu oku, pretože bolo úzko spojené s úzkou skupinou dnešnej vládnej koalície a vtedajšej opozície, neverím Transparency International, pán kolega Slafkovský, lebo pod osobným dohľadom pani Szücsovej ako veľmi dôvernej priateľky pani Kataríny Maternovej táto dáma poberala nemalé čiastky za poradenskú činnosť voči teda pánovi Dzurindovi a pánovi Miklošovi. Ako mám veriť tejto dáme, že ona je tým, kto má strážiť, aby nedochádzalo ku korupčným aféram a škandálom, keď jej najbližšie okolie sa ich v hojnej miere dopúšťalo. Obdobne neverím ľuďom, ktorí ma prenasledovali po celom Slovensku a snažili sa na predvolebných mítingoch škandalizovať, že môžu byť objektívni a nestranní. Práve preto si myslím, že to bolo vecou politických strán. A ja si myslím, že nikto iný, iba politické strany musia mať záujem, aby si strážili nestrannosť pri sčítavaní hlasov. Áno, aj teraz sme mali podozrenie, že v niektorých obciach na národnostne zmiešaných územiach, kde sme nezabezpečili vo volebných komisiách našich zástupcov, dochádzalo k manipulácii s volebnými lístkami. Samozrejme, nemôžeme nikoho obviňovať bez dôkazov, i keď podozrenia tu boli. Takže v prvom rade, pán kolega Slafkovský, si myslím, že demokracia si žiada, keďže voľby sú o súťažení politických strán, ich programov a ich kandidátov, že si musia zabezpečiť sčítanie a vzájomnú dôveru politické strany samy tým, že si nominujú do volebných komisií svojich delegátov. Ďalej, samozrejme, nie som proti tomu, aby to boli aj občania tohto štátu, lebo voľby sú aj o nich, pretože oni volia budúcu vládu, budúcu politickú alternatívu. Ale nemyslím si, že by to bola záruka demokratickosti a transparentnosti volieb, ak sa tam budú producírovať nejaké politicky zaujaté alebo v prospech niektorých politických subjektov v zahraničí manipulované nepolitické subjekty, z ktorých niektoré chcete teraz vy uplatiť miliardou a pol, aby strážili nestrannosť a objektívnosť volebného procesu. Pán kolega Slafkovský až tak naivní a hlúpi nie sme. Pokiaľ ide o účasť súkromných médií, prosím, nemáme výhrady voči nej, máme iba obavy znova, aby neboli zneužívané. Samozrejme, je tu problém. Ak pán Rusko je dnes predsedom jednej politickej strany, ktorá sa chystá vstúpiť do volebného aktu, ako chce zabezpečiť nestrannosť médií alebo nestrannosť média, ktorého on je jeho 51-percentným vlastníkom a ktorého ďalších 49 % vlastní Markíza, CNN? Ako chcete zabezpečiť rovnosť politických subjektov, keď každý z týchto politických subjektov nemá tak ako pán Rusko médium, ktoré každý deň mu dáva priestor, či je alebo nie je volebná kampaň? A bude ho dostávať zrejme aj počas volebnej kampane. Kde je zabezpečená nestrannosť, ak sme prijali tuná zákon, chvalabohu, aj vďaka vládnej koalícii o tom, že budú sa môcť dávať pokuty aj počas volebnej kampane médiám, ak porušia zákon? A počujeme, že mediálny magnát lobuje u prezidenta, aby prezident tento návrh zákona vrátil naspäť do parlamentu, lebo jemu sa nepáči. A zrejme sa dá predpokladať úmysel, že predsa môže mať pokušenie ako predseda politickej strany, ktorá sa uchádza o účasť v parlamente, zo zneužitia médií. Takže treba vypracovať, pán kolega Slafkovský, prezícnejšiu normu o účasti médií a účasti občianskych a iných ôk alebo očí teda na kontroly volebného aktu. Nebol som nikdy ani nie som proti tomu, aby tu bola účasť medzinárodných pozorovateľov, pretože tam sa dá predpokladať menšia zaujatosť voči niektorým politickým subjektom alebo ich nestrannosť. A ak toto všetko bude predloha zákona spĺňať, pán kolega Slafkovský, sme ochotní ju bez akýchkoľvek úmyslov alebo akýchkoľvek problémov podporiť. Ale v opačnom prípade si myslíme, že nedokonalá novela môže len skomplikovať výkon objektivity a nestrannosti volebného aktu v tomto štáte. A my sme boli práve ten politický subjekt, ktorý na neobjektivitu médií a na neobjektivitu v priebehu volebného aktu zo strany nepolitických subjektov, občianskych združení najviac doplatil. Takže nedivte sa, pán kolega Slafkovský, že nemáme dôveru k Občianskemu oku takú veľkú ako vy. Ďakujem za pozornosť.